**Ghanas bank** (engelsk: **Bank of Ghana**, BOG) er sentralbanken i Ghana, en republikk i vestlige Afrika. Den har hovedkontor i Accra, og ble etablert i 1957. Nåværende sentralbanklov er fra 2002 (Bank of Ghana Act, 2002 (Act 612)).

Historie
--------

Storbritannia hadde tidligere flere kolonier i Vest-Afrika, og Bank of British West Africa (BBWA) ble etablert i 1894 av en gruppe britiske forretningsfolk. Den drev bankvirksomhet i de britiske koloniene Nigeria, Gullkysten, Sierra Leone og Gambia, og senere også i Liberia. BBWA ble i 1912 erstattet av West Africa Currency Board.

I 1953 etablerte Ghanas regjering *Bank of the Gold Coast* (BCG) for å drive både kommersiell bankvirksomhet og sentralbankaktiviteter. Banken skulle særlig bistå forretningsfolk og bønder som ikke fikk støtte fra de utenlandske bankene. Banken var ingen sentralbank, men ga grobunn for den senere sentralbanken. Bank of the Gold Coast ble i 1957 omdøpt til Ghana Commercial Bank, som finnes den dag i dag. 

Allerede i 1947 lanserte ledende politikere ideen om en egen, nasjonal bank med oppgavene til en sentralbank, og ut over på 1950-tallet talte flere politikere og økonomer for en egen sentralbank. Disse forslagene ble hørt, og tidlig i 1955 nedsatte Ghanas regjering en komité som skulle se nærmere på «Trevor-rapporten» (*Report on Banking Conditions in the Gold Coast and on the Question of Setting up a National Bank*) På slutten av 1956 var det lagt til rette for en sentralbank, og en moderne femetasjers bygning stod klar i *High Street*, for å huse både sentralbanken og Ghana Commercial Bank. 

Sentralbanken, Ghanas bank, ble etablert ved «Forordning 34 av 1957» (Bank of Ghana Ordinance), vedtatt av Det britiske parlamentet 4. mars 1957. Dette var to dager før Ghana fikk sin uavhengighet fra Storbritannia. De satte i gang med å få på plass en organisasjon, og i midten av juli 1957 var hovedkontoret til sentralbanken klar for drift. I sin åpningstale vektla statsministeren (*Leader of Government Business*) at denne anledningen markerte starten på et selvstendig valutastyre i det nylig uavhengige Ghana, og viktigheten av å ha en egen sentralbank: 

> In the modern world a central bank plays a very important and decisive role in the life of a country. It is essential to our own independence that we have a government-owned bank and that the central bank follows a policy designed to secure our economic independence and to further the general development of our country
> 
> 
> 

Første driftsdag var 1. august 1957, men utstedelsen av valuta startet ikke før juli 1958.

Målsetting og oppgaver
----------------------

Loven fra 1957 definerer hovedmålet til sentralbanken til å være å utstede sedler og mynter, samt å bruke valutareserver for å opprettholde lav og stabil inflasjon («monetary stability»). De skal også opprettholde verdien av landets valuta (tidligere ghanesisk pund, i dag ghanesisk cedi). I tillegg skal sentralbanken være regjeringens bank og rådgiver.

Sentralbanksjef
---------------

Den første sentralbanksjefen var den skotske bankmannen Alfred Eggleston, som før dette var banksjef for BGC. Med seg som visesentralbanksjef hadde han Douglas F. Stone.

Pr mai 2016 er Abdul Nashiru Issahaku sentralbanksjef. Han overtok etter Henry Kofi Wampah 1. april 2016. Wampah overtok som midlertidig sentralbanksjef etter Kwesi Bekoe Amissah-Arthur i 2012, da Amissah-Arthur ble utnevnt til Ghanas visepresident, og han ble formelt innsatt i april 2013.

Millison Kwadwo Narh er første visesentralbanksjef.

Se også
-------

* Liste over verdens sentralbanker

Referanser
----------

1. ↑  Kevin Shillington - *Encyclopedia of African history, Volum 1*, s. 330 (Google Books)
2. ↑  Gareth Austin - *Labour, land, and capital in Ghana: from slavery to free labour in Asante*, s. 532 (Google Books)
3. ↑  Ghanas bank - *Corporate Profile* Arkivert 8. september 2009 hos Wayback Machine.
4. 1 2  Ghanas bank - *Current Board of Directors* Arkivert 18. juli 2014 hos Wayback Machine. besøkt 9. mai 2016.
5. ↑  Expose Ghana - *Dr. Henry Kofi Wampah Is Governor of Bank of Ghana* (arkivert), besøkt 9. mai 2016.

Eksterne lenker
---------------

* (en) Offisielt nettsted Rediger på Wikidata

* (en) Bank of Ghana – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** NKC
 |